作者:陸龜蒙
標題:孤雁
內容:我生天地間，獨作南賓雁。哀鳴慕前侶，不免飲啄晏。雖蒙小雅詠，未脫魚網患。況是婚禮須，憂為弋者篡。晴鳶爭上下，意氣苦淩慢。吾常嚇鴛雛，爾輩安足訕。回頭語晴鳶，汝食腐鼠慣。無異駑駘群，戀短豆皂棧。豈知瀟湘岸，葭菼蘋萍間。有石形狀奇，寒流古來灣。閑看麋鹿志，了不憂芻豢。世所重巾冠，何妨野夫丱。騷人誇蕙芷，易象取陸莧。漆園逍遙篇，中亦載斥鷃。汝惟材性下，嗜好不可諫。身雖慕高翔，糞壤是盻盼。或聞通鬼魅，怪祟立可辯。硩蔟書尚存，甯容恣妖幻。